Vyf vas ná hul erwe op boer se plaas begin uitmeetArgieffoto: SAPD Vyf mense is vanmiddag (Saterdag) in hegtenis geneem nadat hulle op ŉ boer in die Harrismith- omgewing se plaas opgedaag en erwe begin uitmeet het. ŉ Boer in die omgewing, wat op voorwaarde van anonimiteit met Maroela Media gepraat het, het gesê daar het aanvanklik drie mans en een vrou op dr. Mike van Niekerk se beesplaas opgedaag en begin erwe uitmeet. “’n Man wat homself ŉ prins noem het glo vir hulle gesê hulle mag daardie grond vat. Dit is onduidelik presies wat die omstandighede is, maar daar was glo ŉ dispuut met werkers, ek is onseker of dit huidige of vorige werkers van ŉ ander boer was, wat gesê het hulle is ongelukkig met hul blyplek en die prins het toe later vir hulle gesê hulle mag daar gaan grond vat,” het die boer gesê. Die “prins” het toe later self by die toneel opgedaag. Sers. Mmako Mophiring, woordvoerder van die polisie, het bevestig beamptes is na die toneel gestuur en ŉ saak van betreding is aanhangig gemaak. “Vyf mense is in hegtenis geneem vir betreding en sal na verwagting Maandag in die hof verskyn,” het Mophiring gesê. Die boer het gesê Van Niekerk, in sy 80’s, is glo in die verlede ook al gedreig “dat iemand sy grond sal kom vat”. “Die boere het dit baie mooi en rustig hanteer, die mense het ŉ bietjie aggressief geraak met hulle, maar daar was nie enige voorvalle nie,” het hy gesê. Die situasie is tans kalm en onder beheer.